Denel wil R2,8 mjd. van staat hê | Netwerk24
05 Julie 2019 12:53
Denel het die regering vir 'n kontantinspuiting van R2,8 miljard gevra om uit sy finansiële krisis te kom en hom te help om lonende uitvoertransaksies te beklink, sê sy uitvoerende hoof.
Danie du Toit, uitvoerende hoof van Denel. Foto: LinkedIn
Danie du Toit, wat laat in 2018 as uitvoerende hoof aangestel is om 'n omkeerplan by Denel in werking te stel, sê dié plan is op koers.
Volgens hom kan Denel R30 miljard se transaksies in die komende twee jaar beklink as hy hulp kry om sy ernstige kontantvloeiprobleme op te los.
Denel vervaardig militêre toerusting, insluitende ammunisie en pantservoertuie, missiele en helikopters vir die weermag en vir uitvoer.
"Ons het goeie potensiaal vir 'n opbrengs op belegging ná herkapitalisering," het hy in Pretoria in 'n onderhoud met Reuters gesê.
Hy hoop die kontantinspuiting sal vandeesmaand aangekondig word en dat Denel die finansiering in September of Oktober sal ontvang.
Du Toit sê ook geen aandeelhouding in enige van sy afdelings gaan aan Saoedi-Arabië se wapenmaatskappy, Sami, verkoop word nie. Sami het in 2018 'n aanbod van $1 miljard gedoen om 'n vennootskap met Denel te sluit. – Reuters